Al Jazeera-joernalis doodgeskiet | Maroela Media
'n Veteraanverslaggewer van Al Jazeera is Woensdag in die stad Jenin in die noordelike Wesoewer doodgeskiet. Shireen Abu Akleh (51) was ten tyde van haar dood besig met verslaggewing oor 'n Israeliese inval in dié gebied. Ten spyte van haar kleredrag waarop die woord Press duidelik gestaan het, is Akleh in die kop geskiet.
Daar word wyd aanvaar dat Akleh waarskynlik deur Israeliese soldate doodgeskiet is, hoewel Israel aanvoer dat Palestynse soldate vir haar dood verantwoordelik is.
Die Suid-Afrikaanse departement vir internasionale betrekkinge en samewerking (Dirco) het Akleh se skietdood ten sterkste veroordeel.
"Dit wil voorkom of die teiken van joernaliste in besette gebiede en konfliksones soos Oekraïne en Afghanistan, 'n patroon is om die vrye media stil te maak. Dit is geheel en al 'n oortreding van internasionale reg.
"In die geval van besetting is protesaksies een van die min maniere waarop Palestyne hul stemme kan laat hoor," het Zane Dangor, Dirco se direkteur-generaal, in 'n verklaring gesê.
Dangor sê dit is uiters belangrik dat joernaliste dekking aan gebeure gee soos dit ontvou, en dat pogings om lede van die media te intimideer of vermoor nie ongestraf kan voortgaan nie.
AFP berig dat Palestynse burgers Donderdag 'n gedenksdiens vir Akleh sal hou. Hulle het egter oproepe deur die VSA vir 'n gesamentlike ondersoek na haar dood, verwerp.
Israel het ook openlik vir 'n gesamentlike ondersoek gevra en versoek dat Palestynse owerhede die koeël wat Akleh getref, vir forensiese ontleding oorhandig. 'n Israeliese sekerheidsbron het aan AFP gesê dat Israel selfs bereid was om die projektiel "vir deursigtigheid" in die teenwoordigheid van Palestynse en Amerikaanse amptenare te ondersoek.
Israel se minister van verdediging, Benny Gantz, het laat Woensdag toegegee dat Akleh óf deur Palestynse óf deur Israeliese soldate doodgeskiet is. Dié opmerking sluit aan by dié van Naftali Bennett, Israel se premier, dat Akleh "waarskynlik" deur 'n dwaalkoeël getref is wat deur Palestyne afgevuur is.
"Ons is nie seker hoe sy dood is nie, maar wil agter die kap van die byl kom en die waarheid sover as wat ons kan, blootlê," het Gantz aan verslaggewers gesê.
Al Jazeera sowel as Palestynse amptenare en getuies hou vol dat Akleh deur Israeliese magte doodgeskiet is. Die televisienetwerk beweer sy is "doelbewus en koelbloedig" geteiken.
Akleh sal na verwagting Vrydag in die ooste van Jerusalem, waar haar familie woon, begrawe word.
Bykomende born: AFP
Arme vrou! To who ever shot her and her colleague: Disgusting!!
Ja Ne. Die Palestyne wil nie die koeel wat haar getref het laat analiseer nie want??? -Dit kom nie uit 'n Israeliese wapen nie.
Die palestyne is bekend daarvoor dat hul, hul algemene publiek sal doodmaak en dan false propaganda versprei om die ander party te diskrediteer. Hul het dit in die verlede met amerika en brittanje gedoen tydens hul konflik met die lande. Hulle is soos 'n jakkals met twee gate.
Logika en die waarheid sal seevier. Israel is en was nog nooit terroriste wat teen burgerlikes opgetree het nie. Dieselfde kan nie van die Palestyne gese word nie.